User:Hajaresab B Nadaf/sandbox

ಜನ ಸಾಮಾನ್ಶರ ಬಾಯಿಯಲ್ಲಿ ಸಂತ ಕವಿ ಶಿಶುನಾಳ ಶರೀಫರ ಬದುಕಿನ ಕಥೆಗಳು ಶ್ರೀ ಶಿಶುನಾಳ ಶರೀಫರ ಕುರಿತಾಗಿ ಅನೇಕ ಕತೆಗಳು ನಮ್ಮ ಭಾಗದಲ್ಲಿ ಪ್ರಚಲಿತದಲ್ಲಿವೆ. ಅವರು ಬದುಕಿದ್ದಾಗಲೇ ನಡೆದುಕೊಂಡ ನೇರ ನಿಷ್ಠುರ ರೀತಿ ರಿವಾಜುಗಳು ಜನ ಸಾಮಾನ್ಯರಿಗೆ ದಿಗಿಲು ಹುಟ್ಟಿಸಿರಲು ಸಾಕು. ನಮ್ಮ ತಂದೆಯವರು ಶರೀಫಜ್ಜನ ಬಗ್ಗೆ ಹೇಳುತ್ತಿದ್ದ ಒಂದು ಕಥೆ ಹೀಗಿದೆ: ಶರೀಫರು ಒಂದು ದಿನ ಒಂದು ಬೇವಿನ ಮರದ ಕೆಳಗೆ ಕುಳಿತು ಗಾಂಜಾ ಸೇದುತ್ತಿದ್ದುದನ್ನು ನೋಡಿದ ಮುಸಲ್ಮಾನ ಬಾಂಧವರು 'ಇವನೂ ಒಬ್ಬ ಮುಸಲ್ಮಾನ ನೋಡಿ..ಒಂದು ನಮಾಜ ಗೊತ್ತಿಲ್ಲ ರೋಜಾ ಗೊತ್ತಿಲ್ಲ..ಆ ಹಿಂದೂಗಳ ಜೊತೆಗೆ ಸೇರಿ ಹಿಂದೂ ಆಗಿ ಹೋಗಿದ್ದಾನೆ..ಎಂದು ವ್ಯಂಗ್ಯ ಮಾಡಿ ನಕ್ಕರಂತೆ. ಇದನ್ನು ಕೇಳಿದ ಶರೀಫರು ಶಾಂತ ರೀತಿಯಿಂದ ನನ್ನ ನಮಾಜು ನನ್ನ ದೈವ ಭಕ್ತಿಯ ಬಗ್ಗೆ ಈ ಜನ ಕೊಂಕು ನುಡಿಯುತ್ತಿದ್ದಾರಲ್ಲ ಎಂದು ಬೇಸರಿಸಿಕೊಳ್ಳದೇ ತಮ್ಮ ಪಾಡಿಗೆ ತಾವು ಗಾಂಜಾ ಸೇದ ತೊಡಗಿದರಂತೆ. ಆಗ ಅಲ್ಲಿ ವ್ಯಂಗ್ಯವಾಡಿದ ಜನರಿಗೆ ಒಂದು ಅಚ್ಚರಿ ಕಾದಿತ್ತು. ಶರೀಫರು ಸೇದಿ ಬಿಡುತ್ತಿದ್ದ ಹೊಗೆ ಸುರುಳಿ ಸುರುಳಿಯಾಕಾರವಾಗಿ ಹೊಮ್ಮುತ್ತಿರುವಾಗ ಅದರಲ್ಲಿ ಅಲ್ಲಾಹು ಎಂಬ ಅಕ್ಷರಗಳು ಕಾಣ ತೊಡಗಿದವಂತೆ. ಇದನ್ನು ಕಂಡ ಆ ಜನರ ಪರಿಸ್ಥಿತಿ ಏನಾಗಿರಬೇಡ? ಹೀಗೆ ಕಥೆ ಹೇಳಿ ಮುಗಿಸಿದ ನಮ್ಮ ತಂದೆ ಆ ಬೇವಿನ ಮರವನ್ನು ನಾನು ನೋಡಿದ್ದೇನೆ. ಆ ಮರದ ಎಲೆಗಳನ್ನು ನಾನು ತಿಂದು ನೋಡಿದ್ದೇನೆ. ಅವು ಇತರ ಬೇವಿನ ಮರದ ಎಲೆಗಳಂತಿಲ್ಲ ಸಿಹಿಯಾಗಿವೆ ಎನ್ನುತ್ತಿದ್ದರು. ಇದನ್ನು ದೈವ ಭಕ್ತಿಯುಳ್ಳ ನಮ್ಮ ತಂದೆಯವರು ವಾಸ್ತವ ಎನ್ನುವಷ್ಟರ ಮಟ್ಟಿಗೆ ಅನುಭವಿಸಿ ಹೇಳಿದ್ದನ್ನು ನೆನೆಸಿಕೊಂಡರೆ ಬೇವಿನ ಎಲೆಗಳು ಸಿಹಿಯಾಗಿರಲು ಸಾಧ್ಯವೇ ಎಂಬ ಪ್ರಶ್ನೆ ಮೂಡುತ್ತದೆ.